I dag letter SAS på restriksjonene som tidligere har hindret flypassasjerer i å høre på musikk og lese bøker på nettbrettene under hele reisen. Avgjørelsen fra SAS kommer bare to og en halv dag etter at den europeiske luftfartsmyndigheten EASA hevet restriksjonene på europeisk jord.

– Fra torsdag er det lov å bruke nettbrett, lesebrett, telefoner og musikkspillere fra man går ombord, under bakkeopphold - og under avgang, flygning og landing, sier kommunikasjonsrådgiver Tormod Sandstø i SAS til VG.

Vel å merke dersom enheten står i flymodus.

De andre flyselskapene er ikke langt bak. Widerøe er positive til det nye europeiske reglementet, og Norwegian er i ferd med å implementere det.

– Vi er i full gang med å lage nye prosedyrer og foreta en risikovurdering, slik EASA pålegger oss. Vi forventer at det nye regelverket blir iverksatt innen jul, sier informasjonssjef Lasse Sandaker-Nielsen i Norwegian til NRK.no.

Ifølge Sandaker-Nielsen vil Norwegian også gjøre det de kan for at passasjerene skal kunne bruke det trådløse nettverket om bord selskapets flyflåte uavbrutt.

– Husk sikkerhetsinstruksjonene

Endringen i regelverket betyr i praksis at man ikke lenger trenger å skru av elektronikken fullstendig – det holder å sette enhetene i flymodus. Dermed kan man høre på musikk og lese eboka i ro og mak, fra man setter seg ned, til man reiser seg.

Avgjørelsen gjelder i prinsippet alle elektroniske enheter, men du har fortsatt ikke lov til å sitte med tyngre enheter, som bærbare datamaskiner, i fanget under avgang eller landing.

– Mobiltelefonen kan med det fortsatt ikke brukes til kommunikasjon, men passasjerene kan spille musikk og ha tilgang til nedlastet materiale uavbrutt. Så lenge de følger med på viktige beskjeder og sikkerhetsinstruksjoner, understreket EUs samferdselskommissær Siim Kallas, da avgjørelsen for det europeiske området ble kunngjort mandag.

LES OGSÅ: Her får de bruke mobilen på skolen

Samarbeid mellom USA og EU

Avgjørelsen i EASA kom som resultat av at en sikkerhetskomité i amerikansk regi kom fram til at det ikke lenger var gode grunner for å hindre passasjerene i å bruke elektronikken. EASA og den amerikanske søsterorganisasjonen FAA har lang tradisjon for å følge hverandre i spørsmål i flysikkerhet, og nå tok det rett i overkant av én måned for Europa å følge USA.

Nå er det opp til flyselskapene selv å avgjøre om de vil slippe fri på sine avganger, men det er fortsatt noen hindringer.

Det ikke fritt fram for å føre mobilsamtaler i lufta, selv om SAS har muligheter også for det på enkelte av sine fly. Enhetene skal stå i flymodus, og det er ennå ikke alle flyselskaper som tilbyr trådløst nett i lufta.